Valtioneuvosto hyväksyi 14.3. liputusasetukseen muutoksen, jolla isänpäivästä tulee virallinen liputuspäivä. Aikaisemmin isänpäivä on ollut vakiintunut, kalenteriin merkitty liputuspäivä, kun taas äitienpäivä on virallinen liputuspäivä. Muutoksella ero äitien- ja isänpäivän liputuksen välillä poistuu.

- On hienoa, että äitiys ja isyys on nyt viimein saatu samalle viivalle liputuksen osalta. Aiemman liputusta koskevan eron poistaminen on osaltaan valtion viesti siitä, että vanhemmuus on yhtäläinen, iloineen ja vastuineen, toteaa sisäministeri Kai Mykkänen.

Asetusta liputuksesta Suomen lipulla on aikaisemmin muutettu vain kerran, kun vuonna 1996 asetukseen päivitettiin uudet vaalipäivät.

Lisätietoja:

erityisasiantuntija Hanne Huvila, p. 0295 488 313, [email protected]